b'\n_START_ARTICLE_\nSin\xc3\xa9ad O\xe2\x80\x99Connor\n_START_PARAGRAPH_\nSin\xc3\xa9ad Marie Bernadette O\xe2\x80\x99Connor (s. 8. joulukuuta 1966) on irlantilainen poplaulaja ja lauluntekij\xc3\xa4. H\xc3\xa4n aloitti uransa 1980-luvun alkupuolella yhtyeess\xc3\xa4 Ton Ton Macoute. O\xe2\x80\x99Connorin \xc3\xa4iti kuoli auto-onnettomuudessa 10. helmikuuta 1985. O\xe2\x80\x99Connor l\xc3\xa4hti yhtyeest\xc3\xa4 my\xc3\xb6hemmin samana vuonna. H\xc3\xa4nen ensimm\xc3\xa4inen sooloalbuminsa oli vuonna 1987 ilmestynyt The Lion and the Cobra. Vuonna 1990 ilmestynyt toinen albumi I Do Not Want What I Haven\xe2\x80\x99t Got sis\xc3\xa4lsi O\xe2\x80\x99Connorin uran toistaiseksi suurimman ja tunnetuimman hitin, Princen kirjoittaman kappaleen \xe2\x80\x9dNothing Compares 2 U\xe2\x80\x9d._NEWLINE_O\xe2\x80\x99Connorilla on nelj\xc3\xa4 lasta. H\xc3\xa4n kertoi vuonna 2003 julkisesti olevansa biseksuaali. _NEWLINE_1990-luvulla O\xe2\x80\x99Connorilla diagnosoitiin virheellisesti kaksisuuntainen mielialah\xc3\xa4iri\xc3\xb6, joka korjattiin my\xc3\xb6hemmin traumaper\xc3\xa4iseksi stressih\xc3\xa4iri\xc3\xb6ksi ja masennukseksi. Traumat johtuvat h\xc3\xa4nen \xc3\xa4itins\xc3\xa4 v\xc3\xa4kivaltaisuudesta. \xc3\x84iti my\xc3\xb6s varasteli pakonomaisesti. Lis\xc3\xa4ksi O\xe2\x80\x99connor joutui 14-vuotiaana "ongelmalapsena" puolentoista vuoden ajaksi pakkoty\xc3\xb6h\xc3\xb6n katolisen kirkon nunnien yll\xc3\xa4pit\xc3\xa4m\xc3\xa4\xc3\xa4n "langenneille naisille" tarkoitettuun ty\xc3\xb6laitokseen; Magdalena-pesulaan (Magdaleenakoti), Dublinin Sisters of Our Lady of Charity laundryyn, jota h\xc3\xa4n kuvailee vankilaksi. Irlannin valtionjohto on my\xc3\xb6hemmin pyyt\xc3\xa4nyt Magdalena-nunnien uhreiksi joutuneilta 10 000 naiselta virallisesti anteeksi._NEWLINE_O\'Connor ilmoitti lokakuussa 2016 lopettaneensa 30 vuotta jatkuneen kannabiksen k\xc3\xa4yt\xc3\xb6n ja olevansa kokonaan p\xc3\xa4ihteet\xc3\xb6n. H\xc3\xa4n ilmoitti lokakuussa 2018 k\xc3\xa4\xc3\xa4ntyneens\xc3\xa4 muslimiksi ja vaihtaneensa nimekseen Shuhada\xe2\x80\x99 Davitt. Saman vuoden marraskuussa uutisoitiin, ett\xc3\xa4 h\xc3\xa4n pit\xc3\xa4\xc3\xa4 nykyisin valkoisia ihmisi\xc3\xa4 kuvottavina, ja ett\xc3\xa4 h\xc3\xa4n ei halua viett\xc3\xa4\xc3\xa4 en\xc3\xa4\xc3\xa4 yht\xc3\xa4\xc3\xa4n aikaa valkoisten kanssa, eik\xc3\xa4 sellaisten, jotka eiv\xc3\xa4t ole muslimeja.'